Projekts

**LATVIJAS REPUBLIKAS MINISTRU KABINETS**

2017.gada Noteikumi Nr.

Rīgā (prot.Nr. §)

**Elektroenerģijas nodokļa atbrīvojumu piemērošanas kārtība**

*Izdoti saskaņā ar Elektroenerģijas nodokļa likuma 6. panta sesto daļu*

1. Noteikumi nosaka kārtību:

1.1. kādā atbilstoši Elektroenerģijas nodokļa likuma (turpmāk – likums) 6.panta otrajai daļai no elektroenerģijas nodokļa (turpmāk – nodoklis) atbrīvojama elektroenerģija, ko izmanto preču pārvadājumiem un sabiedris­kajiem pasažieru pārvadājumiem, tajā skaitā dzelzceļa transportā un pilsētu sabiedriskajos pasažieru pārvadājumos, kā arī mājsaimniecību lietotāji;

1.2. kādā atbilstoši likuma 6.panta trešajai daļai no nodokļa atbrīvojama elektroenerģija, kas piegādāta citu Eiropas Savienības dalībvalstu vai citu ārvalstu pārstāvjiem vai organizācijām;

1.3. kādā atbilstoši likuma 6.panta piektajai daļai elektroenerģijai, ko piegādā personām ielu apgaismošanas pakalpojumu sniegšanai, nodokli aprēķina pēc likmes 0 *euro* par vienu megavatstundu.

2. Piegādāto no nodokļa atbrīvoto elektroenerģiju elektroenerģijas piegādātājs uzskaita atsevišķi pa izmantošanas veidiem, kas noteikti likuma [6.panta](http://likumi.lv/ta/id/150692-elektroenergijas-nodokla-likums#p6) otrajā, trešajā un piektajā daļā, pamatojoties uz sistēmas operatora sniegto informāciju par elektroenerģijas patēriņu, kuru tas sniedz elektroenerģijas piegādātājam normatīvajos aktos par elektroenerģijas tirdzniecību un lietošanu noteiktajā kārtībā.

3. Elektroenerģijai, ko izmanto preču pārvadājumiem un sabiedris­kajiem pasažieru pārvadājumiem, tajā skaitā dzelzceļa transportā un pilsētu sabiedriskajos pasažieru pārvadājumos, noteikto nodokļa atbrīvojumu piemēro, ja attaisnojuma dokumenti apliecina elektroenerģijas piegādi personām, kuras sniedz attiecīgo pakalpojumu un ir nodrošināta iespēja atsevišķi uzskaitīt elektroenerģiju, kura tiek izmantota preču pārvadājumiem un sabiedriskajiem pasažieru pārvadājumiem, tajā skaitā dzelzceļa transportā un pilsētu sabiedriskajos pasažieru pārvadājumos.

4. Elektroenerģijai, ko piegādā mājsaimniecību lietotājiem, likuma 6.panta otrajā daļā noteikto nodokļa atbrīvojumu piemēro pamatojoties uz galalietotāja nolasītajiem un deklarētajiem elektroenerģijas komercuzskaites mēraparāta rādījumiem, ko tas sniedz sistēmas operatoram vai tirgotājam normatīvajos aktos par elektroenerģijas tirdzniecību un lietošanu noteiktajā kārtībā.

5. Elektroenerģijai, ko izmanto ielu apgaismošanai, likuma 6.panta piektajā daļā noteikto nodokļa likmi piemēro, ja attaisnojuma dokumenti apliecina elektroenerģijas piegādi personām ielu apgaismošanas pakalpojumu sniegšanai, un ir nodrošināta iespēja atsevišķi uzskaitīt elektroenerģiju, kura tiek izmantota ielu apgaismošanas pakalpojumu sniegšanai.

6. Ja Valsts ieņēmumu dienests konstatē neatbilstību starp sistēmas operatora sniegto informāciju par elektroenerģijas patēriņu un elektroenerģijas piegādātāja elektroenerģijas nodokļa deklarācijā paziņoto faktisko elektroenerģijas daudzumu, kas izlietots atbilstoši likuma 6.panta otrajā, trešajā un piektajā daļā noteiktajiem mērķiem, par aprēķinātās nodokļa starpības samaksu ir atbildīgs elektroenerģijas piegādātājs.

7. Atzīt par spēku zaudējušiem Ministru kabineta 2007.gada 12.jūnija noteikumus Nr.382 „Elektroenerģijas nodokļa atbrīvojumu piemērošanas kārtība” (Latvijas Vēstnesis, 2007, 96.nr.; 2013, 199.nr.; 2014, 118.nr.).

Ministru prezidents M.Kučinskis

Finanšu ministres vietā –

Ministru prezidents M. Kučinskis